晁补之
维夫君兮桂舟一首送梁正受归汶阳
维君兮桂舟，酌余酒兮揽君留。
君何为兮此野，菊菲菲兮蜨下。
韡韡兮煌煌，烂金敷兮袭余堂。
茱萸兮芙蓉，众芳越兮乱五风。
饥咀兮灵芝，君歌乐兮余和之。
日下兮野阴，澹忘归兮中林。
橘栋兮梅宇，纷琼茅兮被南荣。
白羽兮黑翮，邀仙人兮语此文。
余高驰兮世之外，君猋举兮先余至。
襟带兮东方旦，争门兮汶之阳。
大野兮始波，翔鶬鹳兮嘷鴐鹅。
群宿兮迷址，旅食兮殚穗。
霜肃肃兮叶方下，君欲济兮淹回。
水信道兮躞蹀，冠如箕兮带长铗。
里千室兮士一喙，余不善兮纷余谇。
世谓折扬好兮，余白雪而莫知弃。
火布而以为垢兮，胡不浣炎而振之。
彼镆邪而能言兮，工谓余以不祥。
聊逍遥而挫鋭兮，蒙黯黮而益光。